नाबालिग से सामूहिक दुष्कर्म के आरोप में दो युवक हुए गिरफ्तार
नई दिल्ली | दक्षिण-पश्चिमदिल्ली के बिंदापुर थाना पुलिस ने किशोरी के साथ सामूहिक दुष्कर्म के आरोप में दो युवकों को गिरफ्तार किया है। दोनों की पहचान विकास और मंजीत के रूप में हुई है। वरिष्ठ पुलिस अधिकारी के अनुसार पीड़िता 11वीं कक्षा की छात्रा है। प्रारंभिक जांच में पता चला है कि वह बुधवार को स्कूल जाने की बजाय नवादा मेट्रो स्टेशन पहुंच गई। जहां उसे विकास और मंजीत मिले। विकास पीड़िता का पुराना दोस्त है। वहीं मंजीत पीड़िता का पड़ोसी है। किशोरी दोनों के साथ कार में बैठकर गई। इसके बाद सभी गुड़गांव स्थित एक फ्लैट पर पहुंचे। पीड़िता का आरोप है कि इसी फ्लैट में दोनों ने उसके साथ शारीरिक संबंध बनाए। इसके बाद पीड़िता मंजीत के साथ कार में बैठकर कर घर के लिए गुड़गांव से निकलने ही वाली थी, इसी बीच पीड़िता के एक पड़ोसी ने उसे मंजीत के साथ देख लिया। उसने इस बात की जानकारी पीड़िता के पिता को दे दी। पीड़िता के पिता तुरंत मंजीत के घर पहुंचे और पूरी बात आरोपी के पिता को बताई। आरोपी के पिता ने फोन कर मंजीत को घर आने के लिए कहा। जिसके बाद आनन-फानन मंजीत घर पहुंच गया। पीड़िता के बाबत पूछने पर उसने बताया कि वह विकास के साथ है। इसके बाद विकास को फोन कर घर आने के लिए कहा गया। कुछ ही समय में विकास पीड़िता के साथ उसके घर पहुंच गया। जहां पीड़िता के पिता ने उसकी पिटाई कर दी। दोपहर करीब 3.30 बजे पीड़िता के पिता ने पुलिस को कॉल कर अपनी बेटी के साथ सामूहिक दुष्कर्म की सूचना दी। पुलिस ने पीड़िता का मेडिकल परीक्षण कराया। सामूहिक दुष्कर्म की पुष्टि होने के बाद बुधवार को मंजीत को गिरफ्तार कर लिया गया। वहीं विकास गिरफ्तारी की डर से फरार हो गया। विंदापुर थाना पुलिस ने पूरी रात छापेमारी कर गुरुवार सुबह विकास को भी गिरफ्तार कर लिया।
hin_Deva hin_Deva